ทหารไทยใช้‘ME’บุก
น.ส.รัชดา เสริมศิลปกุล ผู้อำนวยการการตลาดและการขาย ME by TMB ของธนาคารทหารไทย (ทีเอ็มบี) เปิดเผยว่า
23 ก.ค. 2559

เพิ่มลูกค้าออนไลน์1ล้านบัญชีใน5ปีผูกแบบพร้อมเพย์
โพสต์ทูเดย์ - ทีเอ็มบีเล็งขยายฐานลูกค้าใหม่ เน้นธุรกรรมออนไลน์ตั้งเป้า 5 ปี เพิ่ม ME by TMB เป็น 1 ล้านบัญชี
น.ส.รัชดา เสริมศิลปกุล ผู้อำนวยการการตลาดและการขาย ME by TMB ของธนาคารทหารไทย (ทีเอ็มบี) เปิดเผยว่า ธนาคารมีแผนจะเปิดให้ลูกค้าลงทะเบียนเพื่อเปิดบัญชีเงินฝาก ME ผ่านออนไลน์ได้ 100% เป็นธนาคารพาณิชย์แห่งแรกของไทยที่ทำได้ เพียงแค่มีเลขบัตรประจำตัวประชาชนและเลขบัญชีธนาคารใดก็ได้ที่จะผูกเป็นบัญชี ME เท่านั้น คาดว่าจะเปิดให้บริการได้ประมาณไตรมาส 3 ปีนี้ ซึ่งจะทำให้ลูกค้าสามารถทำธุรกรรมได้ทุกที่ ทุกเวลา และตลอด 24 ชั่วโมง
นอกจากนี้ ธนาคารตั้งเป้าหมายในอีก 5 ปีข้างหน้า หรือปี 2564 จะเพิ่มบัญชี ME by TMB ให้เป็น 1 ล้านบัญชี จากปัจจุบันมี 2.5 แสนบัญชี และมียอดเงินฝากคงค้างจากปัจจุบัน 5 หมื่นล้านบาท โดยตั้งเป้าเพิ่มเป็น 5.25 หมื่นล้านบาท ภายในสิ้นปีนี้
นอกจากนี้ แนวโน้มการทำธุรกรรมการเงินที่เปลี่ยนไป ลูกค้าไม่ต้องไปสาขา ทำให้ปีนี้ธนาคารตั้งเป้าจะปิดสาขา ME by TMB จำนวน 2-3 แห่ง จากทั้งหมด 4 สาขา คือที่เอสพละนาด บางแค และเซ็นทรัลเวิลด์ จะเหลือไว้เพียง 1 สาขา คือที่เซ็นทรัลเวิลด์
น.ส.รัชดา กล่าวว่า ช่วง 4 ปีที่ผ่านมา ลูกค้า ME by TMB มีจำนวนบัญชีเติบโตเฉลี่ยปีละ 110% แต่ละปีมีลูกค้าใหม่เพิ่ม 20% เนื่องจากตรงความต้องการของตลาดที่ผู้บริโภคนิยมทำธุรกรรมการเงินผ่านออนไลน์ โดยลูกค้า ME by TMB ใช้อินเทอร์เน็ตแบงก์และโมบายแบงก์ 98% มีเพียง 2% ที่ใช้สาขาและคอลเซ็นเตอร์
ทั้งนี้ สิ้นเดือน มิ.ย.ที่ผ่านมา ธนาคารมียอดเงินฝากรวมทั้งหมด 6.41 แสนล้านบาท แบ่งเป็นบัญชีโนฟิกซ์ และบัญชี ME by TMB สัดส่วน 41% โดยสินเชื่อที่เติบโตไม่มาก ทำให้มีสภาพคล่องส่วนเกินบ้าง แต่ก็เป็นแนวโน้มเดียวกับธนาคารอื่น ซึ่งบริหารจัดการได้